Ayiti-Eleksyon: Ranfòsman Mezi Sekirite yo Avan Dewoulman Vòt 9 Oktòb yo
Ann Ayiti, nan kad dispozisyon otorite yo ap pran pou yo bay popilasyon an sekirite anvan, pandan e apre dewoulman pwochen elekyon yo, Sekretè Deta sekirite piblik la, ansyen kolonèl Himler Rébu, mande tout moun k ap sikile ak zam, ak vit tente, pou yo konfòme yo ak lalwa apati 9 septanm 2016 la.
Yon lòt kote, Prezidan Sena a, Ronald Larèche, esprime satisfaksyon n aprè òganizasyon Nasyon Zini rekonèt enplikasyon sòlda nepalè yo nan enplantasyon maladi kolera ann Ayiti. Misye Latrèche, ki pale konsa apre li te fin rankontre ak yon gwoup moun maladi a afekte, bay garanti Gran Kò a pare pou li akonpaye vikitm sa yo jiskaske yo jwenn jistis ak reparasyon.
Prezidan komisyon edikasyon Sena Repiblik la, Dieupy Chérubin, akeyi avèk satisfaksyon dispozisyon Depatman Ekidasyon Nasyonal pran pou l peye pwofesè lekòl yo ayere salè Leta dwe yo. Senatè Sidès la kwè ouvèti lekòl la toujou posib si otorite yo kenbe pwomès yo fè pwofesè yo.
Anfen, gouvènman Privert/Jean-Charles la siyen yon akò ak Fond International de Développement Agricole (FIDA) nan jounen jedi 25 out 2016 la. Korespondan nou Orpha Dessources di nou akò sa a pèmèt FIDA ouvri premye biwo li ann Ayiti.